

PUČKO OTVORENO UČILIŠTE IVANIĆ-GRAD

**PROGRAM RADA**

**ZA 2017. GODINU**

**Ivanić-Grad, listopad 2016.**

## UVOD

Na osnovu zakonskih i svih ostalih normativnih akata, kao i na osnovu registriranih djelatnosti kojima je pravno i institucionalno regulirana i definirana uloga Pučkog otvorenog učilišta Ivanić-Grad, Učilište će se u 2017. godini aktivno posvetiti jačanju ustanove na zadaćama trajne izobrazbe i kulture. Isto tako Pučko otvoreno učilište Ivanić-Grad se mora dodatno razvijati i u smislu jedne od strateških odrednica Grada Ivanić-Grada – kao centar u razvoju kreativnih djelatnosti Ivanić-Grada.

U 2017. godini treba stvarati i ostvariti mogućnosti i pretpostavke za izgradnju suvremene ustanove za učenje i obrazovanje, za kreativni rad i sudjelovanje u kulturno umjetničkoj praksi djece i građana te se uključiti u projekte sufinanciranja. Posebnu pažnju posvetit ćemo posebnostima našega prostora pri čemu ćemo osobito voditi računa o kulturnim i obrazovnim potrebama naših sugrađana, razvijati partnerske odnose sa lokalnom samoupravom (lokalnom i regionalnom , a posebno sa našim osnivačem i vlasnikom Gradom Ivanić-Gradom), nadležnim ministarstvima, udrugama, gospodarstvenicima, pojedincima…

Osnovne pretpostavke za ostvarivanje programskih zadaća su optimalna organizacija rada te financijska rješenja i sredstva proračuna grada Ivanić-Grada, Zagrebačke županije i Ministarstava RH, kao i naša nastojanja da pripremimo što više kvalitetnih programa sa kojima se redovito javljamo na brojne natječaje.

U 2017. godini Program rada i aktivnosti ostvarivat će se kroz naše organizacione jedinice: Centar za obrazovanje i kulturu i Odjel općih poslova. Nositelji programa i aktivnosti su ravnatelj, voditelj Centra za obrazovanje i kulturu , te stručni vanjski suradnici.

Odlukama Gradskog vijeća Grada Ivanić-Grada, te Sporazumom o reguliranju međusobnih odnosa između Grada Ivanić-Grada – kao osnivača, Pučkog otvorenog učilišta Ivanić-Grad i Gradske knjižnice Ivanić-Grad – kao novo osnovane gradske javne ustanove – organizacijska jedinica Pučkog otvorenog učilišta Ivanić-Grad – Knjižnica i čitaonica se formalno –pravno izdvaja iz Pučkog otvorenog učilišta Ivanić-Grad.

S obzirom da Pučko otvoreno učilište i novo osnovana Gradska knjižnica nastavljaju svoj rad u istim prostorima kao i do sada, te da će Pučko otvoreno učilište Ivanić-Grad za potrebe Gradske knjižnice voditi administrativne poslove (djelomično blagajničke, kadrovske i pravne poslove) kao i voditi brigu i održavanje cjelokupnog prostora POU Ivanić-Grad („Dom kulture“) i dalje će za efikasno izvršavanje programa i djelatnosti biti potrebna dobra organizacija, suradnja i sinergija svih zaposlenih u obje ustanove u jedinstvenom prostoru („pod istim krovom“) kako bismo i dalje bili u mogućnosti na najoptimalniji mogući način mogli pružiti našim sugrađanima i svim gostima i korisnicima izvođenje brojnih programa i događanja i ostvarivanja mogućnosti iz djelokruga naših djelatnosti.

## ❶ CENTAR ZA OBRAZOVANJE I KULTURU

**OBRAZOVANJE**

U 2017. godini nudit ćemo brojne programe u obrazovanju odraslih; formalne (verificirane) i neformalne. Bit će to programi usavršavanja, osposobljavanja za zanimanja, srednjoškolski programi, te razni tečajevi, radionice, kako za odrasle tako i za djecu. Također će se u suradnji sa Zavodom za zapošljavanje organizirati oblici stručnog usavršavanja. Nastavit će se s prezentacijom programa za osposobljavanje i usavršavanje za zanimanja: dadilje, njegovateljice, samostalnog knjigovođe, pomoćnog konobara, pomoćni kuhar, soboslikara, zidara, tesara, keramičara, pekara, masera, periodična obuka vozača te razna poljoprivredna, građevinarska i šumarska zanimanja kao i drugih zanimanja ovisno o potrebama pri čemu ćemo usko surađivati s uskospecijaliziranim ustanovama za obrazovanje odraslih poput Instruktažnog centra Križevci i ostalih, kako bismo u našoj ponudi obrazovanja bili što fleksibilniji i operativniji s obzirom na činjenicu da je različitih programa doista mnoštvo pa je teško skupiti dovoljan broj polaznika za „komercijalnu“ obrazovnu grupu. Organizirat ćemo tečajeve informatike, stranih jezika prema interesu i potrebama građana, tvrtki i udruga, tečaj šivanja i krojenja, tečaj gitare, dramski studio, razne radionice za djecu i odrasle, tečaj za izradu web stranice, radionicu „postani bloger“ te ostalo u skladu s interesima i potrebama građana.

Aktivno ćemo sudjelovati u projektu Karijera i obrazovanje u skladu – za sve kojeg provodi Zajednica pučkih otvorenih učilišta Hrvatske, Hrvatski zavod za zapošljavanje, kao i drugih projekata u obrazovanju iz strukturnih fondova Europske unije te surađivati s drugim učilištima i ustanovama. Uložit ćemo dodatni rad na animaciji građana da se uključe u cjeloživotno obrazovanje, kao i u rješavanje problema realizacije obrazovanja, osposobljavanja, usavršavanja odraslih s kojim se susreću manje sredine i gradovi naše županije. Zbog premale brojnosti kandidata teško je financijski pokriti pojedine programe koji se ne pokazuju komercijalnim.

Naime velik je broj mogućih programa obrazovanja odraslih za najrazličitija zanimanja. Zbog relativno malog broja stanovništva u našem okruženju, a i blizine Zagreba, mali se broj ljudi pojavljuje za određeno obrazovanje kako bi se mogla formirati komercijalna grupa. Dodatni problem predstavlja i normativni nered u obrazovanju odraslih kao i veoma mali broj sufinanciranih programa, a koji su najčešće preskupi za one koji ih najviše trebaju – za nezaposlene. Zbog toga, a u svrhu otvaranja mogućnosti u obrazovanju odraslih potrebna je suradnja s vanjskim specijaliziranim učilištima kako bi mogli intervenirati „ad hock“ zbog nestalne i samo povremene potrebe za pojedinim obrazovnim programima.

Bez obzira na sve navedeno, našim pristupom, radom i organizacijom učinit ćemo puno kako bi našim sugrađanima omogućili što više programa obrazovanja odraslih (tijekom cijele godine), a sa Gradom probati dogovoriti mogućnosti sufinanciranja programa obrazovanja odraslih kako bi obrazovanje s zainteresiranima mogli provoditi i u manjim grupama od komercijalno potrebnih i povoljnije za polaznike.

**TEČAJEVI STRANIH JEZIKA**

U 2017.g. organizirat će se tečajevi za učenje engleskog, njemačkog, ruskog i talijanskog jezika za djecu i odrasle polaznike prema suvremenim metodama i po programu Oxford instituta i to grupnim i individualnim izvođenjem programa kroz više stupnjeva – sve ovisno o interesu mogućih korisnika. Programe će izvoditi stručni predavači – profesori – vanjski suradnici. (tijekom cijele godine). Učenje stranih jezika ponudit ćemo i raznim tvrtkama i ustanovama po prilagođenim programima za potrebe njihovih zaposlenika i to s mogućnošću u našim ili njihovim prostorima i u vremenu po mogućnosti i potrebama tvrtki ili korisnika.

**Tečaj engleskog jezika za djecu**

Škola je bila godinama sastavni dio POU Ivanić-Grad. Djelovala je na principu samofinanciranja.

Nastava se odvijala kroz 2 predškolska i 7 učeničkih stupnjeva u 70 satnom programu za jedan stupanj kroz školsku godinu, a u suradnji i sa polaznicima – djecom iz dječjih vrtića i osnovnih škola iz Ivanić-Grada, Posavskih Brega, Graberja Ivaničkog, Križa Novoselca i Kloštra Ivanića.

U tu svrhu u POU Ivanić-Grad bila je stalno zaposlena profesorica engleskog jezika.

Zadnjih je godina primjetan drastičan pad broja polaznika, unatoč našim velikim animacijskim i marketinškim naporima. Razloga tome je više: Dječji vrtići su sami uveli svoje programe učenja engleskog jezika, djeca u školama unazad nekoliko godina uče strani jezik od prvog razreda osnovne škole (i po dva jezika) te gospodarska kriza. Sve to je utjecalo na mogućnost formiranja komercijalnih grupa zbog premalo zainteresiranih unutar jednog uzrasnog programa (9 je različitih uzrasnih programa).

Tečaj engleskog jezika za djecu ćemo nuditi i dalje i to po punim 70 satnim programima ili prilagođenim, ali samo za grupe i programe za koje se pokaže dovoljan broj zainteresiranih polaznika (minimalno 6 – 7 polaznika po grupi i uzrasnom programu), a takve grupe i nastavu bi vodili vanjski suradnici – iskusni profesori i nastavnici stranih jezika.

**KONCERTNO - SCENSKA DJELATNOST**

**-** organizacija tradicionalnih Glazbenih svečanosti „Milka Trnina“ Ivanić-Grad 2017. godine koje se održavaju u čast glasovite hrvatske operne umjetnice rođene u našem zavičaju /Vezišće, 1863./ kroz susret glazbenika i pjevačkih zborova pod pokroviteljstvom Zagrebačke županije

- organizacija XVI. smotre muških pjevačkih skupina u suradnji s KUD-om Seljačka sloga iz Posavskih Brega koja predstavlja izvorno muško pjevanje muških skupina s područja Zagrebačke županije, ali i iz ostalih krajeva Hrvatske. Smotra okuplja ljubitelje narodne pjesme i pjevanja, popularizira stilske odlike „narodnog pjevanja“ u Hrvatskoj, pod pratnjom iskusnih i vrsnih ocjenjivača (studeni – prosinac)

- organizacija do 4 koncerta ozbiljne glazbe bude li ponovno formiran u program Glazbeni prsten Zagrebačke županije za što se svesrdno zalažemo, jer od ukidanja ovog prije vrlo uspješnog projekta vrlo je teško organizirati koncerte ozbiljne glazbe, a što je bilo vrlo značajno kako za naše sugrađane tako i za potrebe učenika Glazbenog odjela OŠ S.Basariček u Ivanić-Gradu (tijekom godine)

- organizacija 10 kazališnih predstava (prosječno mjesečno jedanput) – za odrasle i djecu, te posebno za djecu u posebnim prilikama (Bučijada, Sv.Nikola, Božić….)

- organizacija programa u suradnji sa kulturnim udrugama i pojedincima i prezentacija njihovog stvaralaštva (tijekom cijele godine)

- organizacija 1 – 2 koncerta popularne glazbe u skladu s prilikama, ponudama na tržištu i procjenom uspješnog komercijalnog efekta

**KAZALIŠNA DJELATNOST**

„ KAZALIŠTE U IVANIĆU“

Kazališna scena POU Ivanić-Grad kroz svoj program „KAZALIŠTE U IVANIĆU“ tijekom cijele godine nudi građanima, učenicima i djeci Ivanić-Grada ponajbolje kazališne predstave kako renomiranih kazališnih kuća, tako i onih amaterskih. Surađujemo s Kerempuhom, teatrom Exit, HNK Varaždin, teatrom Gavran, Teatromanom, Stand up komičarima: Komedija s nogu, Ludens teatarom iz Koprivnice, a otvoreni smo za sva nova zanimljiva kazališna ostvarenja, oko vrhunskih i popularnih predstava koje bi mogle zanimati naše sugrađane.

Kako su predstave poprilično skupe, a kako bi bile dostupne našim građanima ih nudimo po popularnim i pristupačnim cijenama.

U sezoni 2015/2016. pokazalo se da su građani Ivanić-Grada željni dobrih predstava pa smo uspjeli postići prosjek više od 300 gledatelja te smo sigurni da našim pristupom i radom, reklamiranjem po svim mogućim mjestima Ivanić-Grada i naše najbliže okolice, to možemo zadržati. Sve to možemo uz potporu Grada, koji je prepoznao vrijednost i interes za ovaj program (tijekom cijele godine ).

Posebno ćemo u suradnji s Gradom organizirati predstave za djecu (škole) u posebnim prigodama – kao što su Bučijada, Sv.Nikola, Božić …

**IZLOŽBENA DJELATNOST**

- organizacija 7- 8 izložbi suvremenih umjetnika i prezentacija likovnog, fotografskog, kiparskog i ostalog stvaralaštva udruga i pojedinaca Grada Ivanić-Grada i Zagrebačke županije, (tijekom godine)

- organizacija Izložbe tekstilnog rukotvorstva Ivanić-Grad 2017. godine Zagrebačke županije, a u okviru projekta Lan i tkalačka radionica i Dani europske kulturne baštine u našem gradu i sadržajno obuhvaća nekoliko kulturnih, etnografskih i foto dokumentacijskih cjelina, s naglaskom na Lan i tkanje u suradnji s gradovima Zagrebačke županije kao i sredinama gdje djeluju udruge koje njeguju očuvanje starih zanata i vještina kao i tkalačkih radionica, (rujan – listopad)

- organizacija XVI. godišnje izložbe karikaturista Hrvatske, u suradnji s Hrvatskim društvom karikaturista koji izlažu ponajbolje radove članova društva u povodu početka Fašnika u Ivanić-Gradu. Tom prigodom uz glazbeni program, maskiranih vrtićanaca, udruge „Žaba“, gradonačelnik grada Ivanić-Grada predaje ključeve grada Princu i princezi Fašnika i otvara izložbu, (veljača)

- organizacija XII. grafičke radionice koja se odvija u suradnji s Akademijom likovnih umjetnosti iz Zagreba, s odjelom grafike i jednom od najznačajnijih hrvatskih grafičarki Nevenkom Arbanas uz suradnju slikara iz Slovenije. Diplomanti i postdiplomanti ALU-a dolaze u Ivanić-Grad na terensku nastavu kojom prigodom izvode intervencije u prostoru grada, ili izrađuju mape na tiskarskom stroju, a sve uz nazočnost nastavnika i zainteresiranih i talentiranih učenika osnovnih škola, vrtića kao i srednje škole, likovnih amatera iz našeg okružja. Nakon radionice postavlja se izložba radova a sve intervencije u prostoru, na gradskim ulicama, trgu ispred Doma kulture ili u prostoru Pučkog otvorenog učilišta Ivanić-Grad postaju dio novog i oplemenjenog prostora i vremena. (svibanj i listopad)

**PROVOĐENJE PROGRAMA ART-RADIONICA I RADIONICE ZA DJECU**

Nudit ćemo programe raznih radionica:

Glumačka radionica, keramička radionica, radionica za film i video, patchwork, radionica umjetničke fotografije, lončarska radionica, radionica kreativnog pisanja, radionica pisanja radio-drame, radionica za mađioničare i clownove, tkalačka radionica, radionica za istraživanje rodoslovlja, informatička radionica, likovne radionice za djecu. U 2017. godini organizirat će se po jedna radionica besplatna za polaznike. Planiramo organizaciju informatičkih radionica, stranih jezika i dr. za potrebe građana treće životne dobi uz sufinanciranje Grada Ivanić-Grada i Udruge umirovljenika. (tijekom cijele godine – svaki mjesec).

## KINO-PRIKAZIVAČKA DJELATNOST

Kino-prikazivačka djelatnost u 2017.g. u kinu Ivanić-Grad i dalje će se mučiti s problemom pomanjkanja digitalizacije jer su svi distributeri prešli na digitalno prikazivanje filmova. Kako kino Ivanić-Grad ne posjeduje digitalnu opremu, potrebno ju je iznajmljivati što sprječava redoviti kino program a to poprilično poskupljuje projekcije filmova za građanstvo i za učenike osnovnih škola Ivanić-Grada kojima je to dio neophodne filmske kulture kao dijela kulturnog obrazovanja pa je potrebna potpora grada.

U slučaju nemogućnosti sufinanciranja kino prikazivačke djelatnosti (odnosno iznajmljivanja digitalnog projektora koji za jedan vikend košta 7.500,00 kuna), kino prikazivačka djelatnost će se svesti na sporadično prikazivanje od slučaja do slučaja što ćemo i činiti kako bismo bar djelomično zadovoljili interes naših sugrađana za kinom. Drugi način (trajniji, kvalitetniji i redovitiji) funkcioniranja kinoprikazivačke djelatnosti je nabavka novog digitalnog kino-projektora, a na kojem se jedino danas uopće mogu projicirati filmovi. Od 2011. godine prijavljujemo se za program digitalizacije kina koji provodi Ministarstvo kulture RH i HAVC (Hrvatski audiovizualni centar), koji omogućuje nabavku digitalnog projektora koji košta cca 350.000,00 kuna. Tijekom godina program je odobren za dvadesetak „malih kina“ u Hrvatskoj.

Do sada nismo uspjeli realizirati nabavku digitalnog projektora, ali se nadamo da ćemo u 2017. godini jer se na navedeni natječaj javljamo i dalje. Nabavka digitalnog projektora omogućila bi nam stalan kino program na kojem bi bili i svi aktualni kino hitovi.

Ovdje treba napomenuti da i u slučaju nabavke digitalnog projektora potreba sufinanciranja kinoprikazivačke djelatnosti je i dalje prisutna zbog troškova samih filmova, projekcije, troškova energenata, te objektivne procjene da se ne može prodati (prosječno bi to trebalo biti iznad 100 prodanih ulaznica za svaku kino predstavu), a što nam je poznato iz iskustva manjih gradova koji imaju digitalni projektor, ali i iz našeg iskustva iz 2012. godine, posljednje godine kada je prikazivan potpuni kino repertoar, prodano je prosječno samo 15 ulaznica po jednoj kino predstavi.

Naravno da smo mi u Pučkom otvorenom učilištu Ivanić-Grad danas našim pristupom marketingu spremni prodati mnogo više ulaznica od 15, ali sasvim sigurno nedovoljno za potpuno samofinanciranje iz razloga jer je Ivanić-Grad relativno mali grad s premalo konzumenata te se nalazi u blizini Zagreba u kojem se nalaze velebna kina sa shopping centrima.

Mislimo da je Gradu Ivanić-Gradu kino potrebno te uz moguću nabavu digitalne opreme, racionalni kino program i poslovanje, te umjereno sufinanciranje i moguće ostvariti.

Tome bi i svakako pridonijelo i uređenje (renovacija) velike dvorane Doma kulture za koju predlažemo da se uredi kao opremljena multifunkcionalna dvorana s novim komotnijim i udobnijim stolicama što bi svakako pridonijelo ugođaju i većoj zainteresiranosti za dolazak u kino, kazalište….

Gradu i predlažemo da se iznađe način rekonstrukcije velike dvorane što je već nasušno potrebno. Brojnim improvizacijama i preinakama mi smo tu dvoranu održali funkcionalnom, ali ona je na isti način arhitektonski i svojim interijerom tu još od davne 1965. godine.

U tu svrhu dali smo izraditi idejni projekt s procjenom ukupnog troška rekonstrukcije dvorane te ga i predali gradskoj upravi. Po navedenom idejnom projektu potpuna rekonstrukcija velike dvorane koštala bi oko 3,5 miliona kuna.

**TRIBINE**

- organizacija desetak javnih tribina o aktualnim temama iz kulture i obrazovanja,ekonomije, ekologije, putopisa, te sudjelovanje u projektu ZG županije i EU projekta „Zajedno za razvoj“ (tijekom godine), s renomiranim predavačima i sugovornicima, te u suradnji s udrugama, institucijama i pojedincima koji žele organizirati slične tribine i događanja u našim prostorima za naše sugrađane.

**VII**. **MEĐUNARODNI KNJIŽEVNI SKUP DJEČJIH AUTORA IVANIĆ-GRAD 2017.**

Pučko otvoreno učilište Ivanić-Grad u svrhu promocije recentne dječje hrvatske književnosti organizira u tjednu poslije Mjeseca knjige međunarodno okupljanje književnika za djecu i mladež u Ivanić-Gradu koje bi trajalo tri dana sa smještajem u lokalnim smještajnim jedinicama. Susreti će se održavali u prostorijama Pučkog otvorenog učilišta Ivanić-Grad kao i u školama na području Otoka Ivanića, Posavskim Bregima, Ivanićkom Graberju te srednjoj školi „Ivan Švear“. Književnu radionicu će voditi recentni i eminentni književnici za djecu i mladež. Ciljevi: povećati stanje pismenosti u školama, povećati zanimanje i za knjige koje nisu samo lektira, potaknuti talentiranije učenike na mogućnosti literarnog izražavanja, iskazati literarna stremljenja autora za djecu, ne samo hrvatska nego i autora iz okružja, dakle, iz Bosne i Hercegovine, Slovenije, Mađarske… (studeni)

**PROJEKT DRAMSKI STUDIO – (AMATERSKO KAZALIŠTE) U IVANIĆU**

Projekt koji bi trebao dovesti do osnivanja amaterskog kazališta u Ivaniću, pokrenut je krajem 2015. godine animacijama u srednjoj i osnovnim školama u suradnji s mladim akademskim glumcem Ninom Pavlekovićem iz Ivanić-Grada.

Dramski studio osmišljen je na način da prije svega zainteresirane mlade, ali i sve ostale, uči glumi i kazalištu a iz čega bi nastala i prva predstava dramskog studija koji bi onda mogao prerasti u amatersko kazalište. Projekt će se nastaviti i u 2017. godini s time da će polaznici plaćati samo 80,00 kuna mjesečne članarine, za razliku od prošle kada je naknada iznosila 150,00 kuna. To je omogućila Zagrebačka županija koja je prepoznala projekt i djelomično ga sufinancira. Vrijednost ovog projekta prepoznaje se i u Gradu koji će ga isto tako podržati.

**SUDJELOVANJE U ORGANIZACIJI PROGRAMIMA** **U VRIJEME GRADSKIH MANIFESTACIJA** – (BUČIJADA, DAN GRADA, BOŽIĆ, OBLJETNICE, MEMORIJALI I SL.)

Svojim programima, te organizacijom ostalih programa Pučko otvoreno učilište Ivanić-Grad je jedna od stožernih institucija koja učestvuje u vrijeme značajnih gradskih manifestacija. Tako će biti i dalje, ali pri tome uvijek nastaju dodatni troškovi za koje se uvijek raspravlja kako i na koji način će se financirati (2 predstave za djecu, materijal za sanitarne čvorove, materijali za radionice, autorski honorari …)

Djelomičnim sufinanciranjem Grada za ove potrebe uvelike bi se olakšalo financiranje većine programa , a i podigla sama kvaliteta istih za vrijeme gradskih manifestacija. (Dani Grada, Bučijada, Božić u Ivaniću…..)

**❷** OSTALE AKTIVNOSTI

**Investicijski program – Uređenje Doma kulture**

Već četvrtu godinu za redom uspješno provodimo Investicijski program – Uređenja doma kulture sredstvima Ministarstva kulture RH i Grada Ivanić-Grada.

Krajem 2016. godine započet će četvrta faza investicije ukupne vrijednosti 1.400.000,00 kuna (700.000,00 kuna Ministarstvo kulture RH i 700.000,00 kuna vlastitih sredstava – Grad Ivanić-Grad).

Ova faza investicije Uređenja doma kulture nastavit će se i u 2017. godini, a bit će završena u proljeće 2017. godine.

U ovoj fazi bit će saniran velik dio krovišta (koje propušta) iznad velike dvorane, bit će ugrađen novi kotao u kotlovnici, izgrađeno samostalno stubište – zaseban ulaz za potkrovlje zgrade, te će biti privršena unutrašnjost potkrovlja zgrade.

Još jednom investicijskom „injekcijom“ od cca 400.000,00 kuna prostor potkrovlja bi bio u potpunosti u funkciji, a Grad Ivanić-Grad i Pučko otvoreno učilište Ivanić-Grad bi nakon dugo godina dobili neophodan novi funkcionalni prostor za daljnji razvoj obrazovanja i kulture u Ivanić-Gradu.

**Adaptacija i uređenje**  **Velike dvorane Doma kulture**

Velika dvorana Doma kulture kapitalni je prostor za kulturne i obrazovne programe i aktivnosti Grada Ivanić-Grada.

Dvorana je izgrađena 1965. godine i od tada do danas nije doživjela ozbiljne niti adaptacije niti rekonstrukcije.

Brojnim manjim zahvatima i improvizacijama ona je u funkciji i danas ali je očito da sve teže zadovoljava standarde današnjice.

U vlastitoj smo režiji bili slobodni angažirati tvrtku NFO iz Zagreba te napravili idejnu studiju i procjenu troška potpunog uređenja Velike dvorane Doma kulture.

Potpuno uređenje moderne multifunkcionalne dvorane sa cca 430 -450 mjesta (s novim širim stepenicama, novim foteljama, novom akustikom, rasvjetom, ozvučenjem, kabinama za prevoditelje, ventilacijom , klimatizacijom, grijanjem pozornicom, garderobom za posjetitelje) uređena za potrebe kazališta, kina, konferencija, školskih i vrtićkih priredbi- koštala bi cca 3,5 - 4 miliona kuna.

Moramo ovdje napomenuti da bi izgradnja nove zgrade s ovakvom dvoranom koštala oko 20 miliona kuna, a postojeća je još u sklopu ostalih djelatnosti i jedinstvene zgrade POU-a što u mnogome pojednostavljuje i pojeftinjuje upravljanje i održavanje iste.

Grad Ivanić-Grad zaslužuje takvu dvoranu, a koja može biti korištena godišnje i više od 50 puta.

Za navedenu studiju idejnog rješenja uređenja velike dvorane izdvojeno je 15.000,00 kuna.

Navedena studija je predstavljena Gradskoj upravi Grada Ivanić-Grada, te očekujemo da u zajedničkoj suradnji navedeni projekt oživotvorimo kroz neki dugoročni projekt financiranja ili apliciranjem na fondove EU.

**Uređenje Male dvorane Doma kulture**

U Maloj dvorani nužno je postaviti zastor na pozornici, te oličiti i sanirati zidove dvorane.

**Održavanje prostora Pučkog otvorenog učilišta Ivanić-Grad**

Grad Ivanić-Grad kao vlasnik podupire rad Pučkog otvorenog učilišta Ivanić-Grad što je i nužno radi funkcioniranja neprofitnih djelatnosti, a koje su nužne za funkcioniranje Grada kroz jednu od stožernih institucija – Pučko otvoreno učilište Ivanić-Grad.

Zbog veličine prostora, brojnih svakodnevnih djelatnosti i mnogo programa koji se provode u prostorima Pučkog otvorenog učilišta Ivanić-Grad nužno su potrebna sve veća sredstva za najosnovnije održavanje objekta i prostora kao i za troškove sve skuplje energije (struja, plin). Samo za sve obvezne ateste svake godine moramo utrošiti 20.000,00 kuna te će u tu svrhu, ako ne dođe do nepredviđenih kvarova i troškova biti potrebno u 2017. godini minimalno 70.000,00 kuna.

Boljom organizacijom rada i korištenja prostora POU Ivanić-Grad, ostvarili smo brojne uštede u prošlom razdoblju, a da pri tome nismo ugrozili izvođenje svih programa.

**Nabavka (zamjena) višefunkcionalnog motornog vozila (automobila)**

Škoda Octavia Combi kojom se služi POU Ivanić-Grad star je 12 godina i prošao je 200.000 km.

Višenamjensko vozilo POU je potrebno i dalje jer se njime služi domar za svakodnevno višekratno dolaženje u zgradu POU-a zbog brojnih programa koji se odvijaju, brojnih popravaka inventara koje zbog uštede sami radimo, stalne regulacije grijanja prostora (omogućuje nam velike uštede), odlazaka na teren zbog marketinga brojnih programa, skupnog odlaženja na seminare, obvezna predavanja, radi prevoženja razne opreme i inventara, te za ostale potrebe naših vanjskih suradnika.

U 2017. godini planiramo nabavku novog višenamjenskog štedljivog automobila – karavana sa velikim prtljažnim prostorom vrijednosti do 100.000,00 bez PDV-a na leasing.

Potrebno učešće – cca 20.000,00 kuna za automobil financirali bi prodajom starog automobila, a potrebne rate leasinga planiramo iz Poreza od nesamostalnog rada (kroz proračun Grada) gdje nam je mjesečno potrebno cca 2.000,00 kuna odnosno godišnje cca 24.000,00.

Zbog gospodarskog trenutka u kojem se nalazimo planirali smo vozilo maksimalno niske cijene, a da u potpunosti može zadovoljiti sve potrebe.

Program nabavki i financijskih sredstava za izvođenje programa kao i svi potrebni materijalni troškovi i investicije sastavni su dio prijedloga Financijskog plana prihoda i izdataka za 2017. godinu. ( u privitku)

Organizacijom rada, pristupačnošću i odgovornošću, u dobroj suradnji sa Gradom Ivanić-Gradom, a bez obzira na sve poteškoće naročito u financijskom smislu, nastojat ćemo ostvariti na zadovoljstvo naših sugrađana većinu predloženog programa.

Ravnatelj:

Dražen Malec,dipl.politolog

Ivanić-Grad, listopad 2016.